กรมการค้าภายใน ชี้แจงข้อเท็จจริงกรณีการจำหน่ายหน้ากากอนามัยให้ร้านขายยา ยืนยัน จัดสรรให้ 25,000 ชิ้นต่อวัน
กรมการค้าภายใน ชี้แจงข้อเท็จจริงกรณีการจำหน่ายหน้ากากอนามัยให้ร้านขายยา ยืนยัน จัดสรรให้ 25,000 ชิ้นต่อวัน         นายวิชัย โภชนกิจ อธิบดีกรมการค้าภายใน ชี้แจงข้อเท็จจริงกรณีประธานสภาที่ปรึกษาสมาคมร้านขายยาออกมาเปิดเผยว่า ทางสมาคมไม่ได้รับการจัดสรรหน้ากากอนามัยวันละ 25,000 ชิ้น ทั้งนี้เพื่อให้เกิดความเข้าใจที่ถูกต้องยืนยันว่า ร้านขายยาได้รับการจัดสรรหน้ากากอนามัยวันละ 25,000 ชิ้น ตามที่ได้มีการตกลงกัน แต่การส่งมอบจะทำโดยโรงงานผู้ผลิตหน้ากากอนามัยจัดส่งให้ร้านขายยาโดยตรง ทั้งนี้เพื่อลดขั้นตอนการจัดส่งให้หน้ากากอนามัยถึงมือผู้บริโภคโดยเร็ว ซึ่งข้อตกลงดังกล่าว เกิดขึ้นจากการประชุมร่วมของผู้เกี่ยวข้องทุกฝ่ายทั้งผู้แทนกระทรวงสาธารณสุข กระทรวงพาณิชย์ สมาคมโรงพยาบาลเอกชน โรงงานผู้ผลิตหน้ากากอนามัย มีการตกลงร่วมกันที่จะให้ความสำคัญกับสถานพยาบาล บุคลากรทางการแพทย์ ผู้ป่วย เป็นผู้ที่ควรได้รับการดูแลและได้รับหน้ากากอนามัยป้องกันโรคเป็นกลุ่มแรก โดยมอบหมายให้กระทรวงสาธารณสุขซึ่งมีองค์การเภสัชกรรมและองค์การอาหารและยา(อย.) เป็นผู้รับผิดชอบ ส่วนผู้บริโภคทั่วไปมอบหมายกระทรวงพาณิชย์ โดยกรมการค้าภายในเป็นผู้รับผิดชอบ ทั้งนี้ในที่ประชุมได้จัดสรรหน้ากากอนามัยตามระดับความจำเป็นเร่งด่วน โดยกระทรวงสาธารณสุขได้รับมอบหมายให้นำหน้ากากอนามัยไปจัดสรรจำนวน 700,000 ชิ้นต่อวัน และกระทรวงพาณิชย์ 500,000 ชิ้นต่อวัน ทั้งนี้ ตั้งแต่วันที่ 6-8 มีนาคม 2563 ผู้ผลิตหน้ากากอนามัยได้จัดส่งหน้ากากทั้งที่เป็นหน้ากากอนามัยเพื่อการแพทย์และหน้ากากอื่นๆ เช่น หน้ากากคาร์บอน N95 ให้กับร้านขายยากว่า 700,000 ชิ้น โดยจำนวนดังกล่าวสามารถยืนยันได้จากการที่กรมการค้าภายในได้ส่งเจ้าหน้าที่ไปประจำโรงงานผู้ผลิตทั้ง 11 ราย เป็นผู้ตรวจสอบ ซึ่งเป็นหลักฐานที่เชื่อถือได้ว่าโรงงานผู้ผลิตได้จัดส่งหน้ากากอนามัยให้กับร้านขายยาตามที่มีการตกลงกันไว้ ส่วนกรณีนี้ ผู้ผลิตหน้ากากอนามัย ได้ชี้แจงเพิ่มเติมว่า มีความสะดวกในการที่จะจัดส่งให้ร้านขายยาโดยตรงเนื่องจากสมาคมเป็นนิติบุคคลที่ไม่สามารถทำการค้าได้ การทำนิติกรรมการซื้อขายอาจมีปัญหาด้านกฎหมายจึงเลือกใช้วิธีการส่งให้กับร้านขายยาโดยตรงแทน จึงขอชี้แจงให้ได้รับทราบทั่วกัน และขอให้สมาคมได้รับทราบถึงข้อเท็จจริงดังกล่าวด้วย